Hoe om slegte gewoontes af te leer - WelstandWelstand
Tuis / Advies / Hoe om slegte gewoontes af te leer
Hoe om slegte gewoontes af te leer
Die nuwe jaar wink en jou doelwitte wag om verwesenlik te word.
Maar tussen jou en die verwesenliking van jou doelwitte is daar gewoontes. Kortom, 'n gewoonte is iets wat jy dikwels doen en dit definieer jou vermoëns en wie jy is. En op ander tye moet jy 'n gewoonte verbreek en dit deur 'n beter een vervang.
Om jou kort- en langtermyndoelwitte te behaal, sentreer alles rondom die skep van die regte gewoontes. "Die verbreking van ongewenste gewoontes kan moeilik wees, veral as dit ou gewoontes is," sê Crystal Raypole, bydraer tot die gesondheidswebblad Healthline.
So, of dit nou daarom gaan om op te hou uitstel, 'n gesonder lewe te leef of minder TV te kyk, die verbreking van ou gewoontes is onvermydelik. Dit is nie altyd maklik nie maar wel moontlik as jy 'n paar aanwysings volg.
Identifiseer snellers en begin klein
"Gewoontes is ook gedragspatrone en dit is die verbreking van patrone wat die sleutel is tot die verbreking van die gewoontes self. Gewoonlik is daar 'n duidelike sneller wat die patroon laat begin," sê Robert Taibbi, 'n berader en skrywer oor sielkunde.
"Soms is die snellers emosioneel ─ die smagting na 'n drankie of 'n sigaret of stresgedrewe naelbytery. Op ander tye is die sneller meer situasioneel en omgewingsverwant: Jy sien die TV en rusbank sodra jy by die voordeur inkom en dan verbind jou brein die kolletjies en aandete eet voor die TV is nie ver agter nie."
Raypole adviseer ons om op te let na goed as dit by snellers, of aanduidings, kom:
Waar kom die gereelde gedrag voor?
Watter tyd van die dag?
Hoe voel jy wanneer dit gebeur?
Is ander mense betrokke?
Gebeur dit net na iets anders?
As jy eers hierdie snellers geïdentifiseer het, is dit makliker om op die uitkyk te wees daarvoor en om die versoeking om die gewoonte te onderhou te hanteer. "As jy byvoorbeeld 'n roker is, is die sneller dalk werkpouses. As jy 'n nageregverslaafde is, kan dit bloot die bestudering van die spyskaart wees," sê Elliot Berkman, direkteur van die Universiteit van Oregon se Social and Affective Neuroscience Lab.
Kenners beveel ook aan dat mens stadig moet begin in plaas daarvan om 'n onmiddellike breuk met 'n gewoonte te maak of om verskeie van hulle gelyktydig te los.
Motiveer, beloon en vervang
Fokus op die redes vir die verbreking van 'n gewoonte en die gevolglike voordele. "Skryf vir ekstra motivering jou redes op 'n stukkie papier neer en plak dit teen jou yskas, badkamerspieël of 'n ander plek waar jy dit gereeld sal sien. Om die lys te sien, kan die verandering wat jy wil aanbring voorop in jou gedagtes hou," sê Raypole.
Om jouself te beloon help baie om groter doelwitte te bereik. Swem in die swembad of kyk na 'n fliek na 'n lang dag sonder 'n sigaret.
En verder, in plaas daarvan om iets te los, begin iets anders doen. "Ons is aksiegeoriënteerde wesens," sê Berkman. Dit is werklik moeilik om iets te onderdruk wat jy uit gewoonte doen, maar as jy dit deur iets anders vervang, is dit makliker om die oorspronklike gedrag te staak. Dit kan tyd neem, maar moenie mismoedig word nie en hou aan.